《和吴学士对春雪献韦令公次韵》
唐代·黄滔

春雪下盈空，翻疑腊未穷。连天宁认月，堕地屡兼风。

忽误边沙上，应平火岭中。林间妨走兽，云际落飞鸿。

梁苑还吟客，齐都省创宫。掩扉皆墐北，移律愧居东。

书幌飘全湿，茶铛入旋融。奔川半留滞，叠树互玲珑。

出户行瑶砌，开园见粉丛。高才兴咏处，真宰答殊功。

作者简介：黄滔（840～911），字文江，莆田城内前埭（今荔城区东里巷）人，晚唐五代著名的文学家，被誉为“福建文坛盟主”、闽中“文章初祖”。《四库全书》收《黄御史集》10卷，附录1卷。